Landdros in Modack-saak geskietArgieffoto van Nafiz Modack (Foto: Noor Slamdien/African News Agency/ANA) Nafiz Modack en sy medebeskuldigdes se borgtogaansoek is Maandag in die Blue Downs-streekhof in Kaapstad uitgestel nadat die landdros oor die naweek in ŉ skietery gewond is. Die landdros is Sondag gewond gelaat nadat verdagtes op ŉ polisiebeampte by ŉ motorwassery in Mfuleni losgebrand het. Die oorlede polisiebeampte was nie aan diens ten tyde van die skietery nie. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het aan Maroela Media bevestig dat die saak teen Modack en sy medebeskuldigdes tot eerskomende Maandag uitgestel is nadat die landdros nie gister beskikbaar was nie. Volgens Ntabazalila was die landdros egter in ŉ “ongeluk” betrokke. “Daar is in geen stadium aan die hof gesê die landdros was in ŉ skietery betrokke nie.” Kapt. FC van Wyk, woordvoerder van die polisie, het wel by navraag aan Maroela Media die skietery by die motorwassery bevestig. Van Wyk sê ŉ 50-jarige luitenant-kolonel verbonde aan die Delft-polisie is gedurende die skietery in die Bardale- informele nedersetting noodlottig gewond. Drie ander, onder wie die polisiebeampte se driejarige kleinseun, is in die voorval gewond. Die verdagtes het ná die skietery in ŉ wit Toyota Avanza op die vlug geslaan. Die gewondes is almal na ŉ nabygeleë hospitaal vir mediese behandeling geneem. Lt.kol. Charl Kinnear (Foto: Facebook) Saak teen Modack Maroela Media het vroeër berig Modack, ŉ vermeende sleutelfiguur in die Kaapse onderwêreld, word nou amptelik aangekla van die moord op lt.kol. Charl Kinnear. Kinnear is op 18 September koelbloedig in sy motor voor sy huis in Bishop Lavis doodgeskiet. Modack word ook vervolg vir die gefnuikte handgranaataanval op Kinnear en sy gesin in 2019, asook die mislukte huurmoordpoging op die Kaapse prokureur, William Booth. Die berugte onderwêreldbaas staan ook tereg op aanklag van korrupsie. Hy wou na bewering ŉ polisiebeampte verbonde aan die polisie se teenbende-eenheid betaal vir inligting oor die polisie se ondersoek na hom.